Source: http://scripta.kotus.fi/visk/sisallys.php?p=514
Timestamp: 2020-07-02 12:59:18+00:00

Document:
VISK - § 514 Palatakseni asiaan, minun käsittääkseni
SISÄLLYS > RAKENNE > Infinitiivit ja partisiipit > Infinitiivien tehtävät ja infinitiivilausekkeiden rakenne > A-infinitiivin translatiivi > Metatekstuaalinen käyttö > § 514 Palatakseni asiaan, minun käsittääkseni
A-infinitiivin translatiivia käytetään metatekstuaalisissa ilmauksissa, joilla puhuja ottaa kantaa ilmauksensa sisältöön tai muotoon; ilmaustyyppiä on nimitetty kvantum-rakenteeksi. Infinitiivi ilmaisee kielellistä toimintaa, esim. mainitakseni tai luonnehtiakseni. Hallitseva lausekin voi ilmaista kielellistä toimintaa (a), mutta vaikka näin ei olisikaan (b–c), infinitiivirakenteella kommentoidaan ilmauksen esittämisen tapaa. Syntaktisesti infinitiivirakenne voi olla kommenttiadverbiaali (a–b) (» § 999 – 1000) tai esim. johtoilmaus (c) (» § 1482).
Em. Niemisen Villeä siteeratakseni sanon, että – –. (l) | Harjoitetun ulkopolitiikan sisältöä karkeasti luonnehtiakseni kutsun – – tapaa toimia ja ajatella perustuslailliseksi realismiksi. (l)
Palatakseni amerikkalaiseen tv-sarjaan – siellä lapset naapurin tädin tavatessaan heläyttävät: Good morning Mrs. Anderson! (l)
Thompson on kirjallisuutta niille, jotka haluavat kulkea omia polkuja. Kauko Juhantaloa lainatakseni: Ei sovi vellihousuille! (l)
Rakenteeltaan metatekstuaalinen infinitiivirakenne on finaalirakenteen kaltainen. Molemmat ovat hallitsevan lauseen kanssa samasubjektisia, minkä osoittaa infinitiiviin liittyvä possessiivisuffiksi. Niiden totaaliobjekti on genetiivissä riippumatta lauseen rakenteesta (d) (» § 938).
Vielä esimerkin mainitakseni, – –. (a) | Kelaa lusikkaa [viehettä] sopivan hitaasti saadaksesi sen kulkemaan alle metrin päässä pohjasta, – –. (l)
Episteemistä arviota ilmaisevat verbit ovat kommenttikäytössä vakiintuneita, esim. tietääkseni, luullakseni, nähdäkseni ja muistaakseni (» § 1606). Näiden käyttö eroaa finaalirakenteesta siinä, että niillä voi olla genetiivisubjekti mutta ei muita laajennuksia.
Ministeriön vaatimukset on nyt minun nähdäkseni täytetty. (l) | Kojola toimii Maailman Luonnonsäätiön metsäpeuratyöryhmän sihteerinä. Hänen käsittääkseen kukaan ei hyväksy peurojen joutumista sekasusien ruuaksi. (l)

References: § 514
 § 514
 § 999
 § 1482
 § 938
 § 1606